১৯৫৮ থেকে ১৯৬৩ সালের মধ্যে আরো কয়েকটি চলচ্চিত্র-বিষয়ক সংগঠনের কথা জানা যায়; কিন্তু চরিত্রের দিক থেকে এগুলোর বেশিরভাগই ঠিক চলচ্চিত্র সংসদ আন্দোলনের জন্য গঠিত সংগঠনের পর্যায়ে পড়ে না।২ এগুলোর নাম, লক্ষ্য-উদ্দেশ্য, কার্যক্রম, স্থায়িত্ব থেকেই বোঝা যায় যে, ঠিক চলচ্চিত্র সংসদ আন্দোলনের জন্য এগুলোর জন্ম হয়নি। আন্দোলনের অংশ হতে গেলে একটি সংগঠনের নির্দিষ্ট কার্যক্রম, ধারাবাহিকতা ও উদ্দিষ্ট জনগোষ্ঠীর ওপর কার্যক্রমের প্রভাব ও পরিণতি থাকতে হয়, যা ওইসব সংগঠনের ছিল না। তাই বলে এসব উদ্যোগের গুরুত্ব ও মূল্যকে খাটো করে দেখার কোনো উপায় নেই। বরং সেসব উদ্যোগ ও প্রচেষ্টার প্রতি শ্রদ্ধার মনোভাব পোষণ করা আমাদের কর্তব্য বলে মনে করি।